
COVID-19: PREPORUKE O DOJENJU 


Ove preporuke namijenjene su zdravstvenim djelatnicima koji skrbe o majkama i djeci 
vezano uz dojenje i prehranu majčinim mlijekom kad kod majke postoji sumnja na infekciju 
COVID-19/SARS CoV-2 virusom i u slučaju potvrđene COVID-19. Preporuke se temelje na 
trenutnim spoznajama o COVID-19 i smjernicama međunarodnih zdravstvenih institucija i 
stručnih društava. Ured UNICEF-a za Hrvatsku i projektni tim za ,Rodilište prijatelj djece“ u 
suradnji s Povjerenstvom za zaštitu i promicanje dojenja Ministarstva zdravstva Republike 
Hrvatske, javnozdravstvenim institucijama i stručnim društvima pratit će najnovija saznanja 
vezano uz širenje virusa kao i preporuke međunarodnih zdravstvenih institucija te po potrebi 
ažurirati ove preporuke. 


COVID-19 (prema engl. coronavirus disease 2019) je akutna respiratorna bolest koju uzrokuje 
novi koronavirus nazvan SARS CoV-2 (prema engl. severe acute respiratory syndrome 
coronavirus 2). Najčešći simptomi kod oboljelih osoba su povišena tjelesna temperatura, 
kašalj, otežano disanje, bolovi u mišićima i umor. Trenutno nema cjepiva niti specifičnog 
lijeka. Liječenje je suportivno. 


Način prijenosa virusa 


Virus se prenosi bliskim kontaktom sa zaraženom osobom. Prijenos se odvija kapljičnim 
putem (kapljicama koje nastaju kada zaražena osoba kašlje ili kiše), te dodirivanjem 
kontaminiranih površina na kojima se nalazi sekret iz dišnih puteva zaražene osobe, a potom 
dodirivanjem usta, nosa ili očiju. Nije poznato koliko dugo SARS CoV-2 preživljava na 
površinama (1,2). 


Nije poznato događa li se vertikalni prijenos SARS-CoV-2 s majke na plod. Među prvih 19 u 
literaturi opisanih slučajeva trudnica i novorođenčadi čije su majke imale kliničke simptome 
COVID-19, virus nije otkriven u plodovoj vodi ili krvi pupkovine. Stoga trenutno nema dokaza 
koji bi podržavali vertikalni prijenos virusa SARS-COV-2 (3,4,5). 


Prenosi li se COVID-19 majčinim mlijekom? 


Do danas nisu pronađeni dokazi koji bi upućivali da je virus SARS CoV-2 prisutan u mlijeku 
majki s COVID-19. Prisutnost ovog virusa ispitivana je u 6 žena oboljelih od COVID-19, niti u 
jednom uzorku mlijeka virus nije pronađen (3). Iz prethodnog iskustva s drugim 
koronavirusima, kao što su SARS CoV (uzročnik teškog akutnog respiratornog sindroma, 

SARS) i MERS CoV (uzročnik koronavirus bliskoistočnog respiratornog sindroma, MERS), 
nema dokaza o prenošenju tih virusa u majčino mlijeko (6). Stoga je vjerojatno da je rizik od 
prenošenja SARS CoV-2 putem majčinog mlijeka nizak. 


Dojenje 

Uzimajući u obzir sve prednosti dojenja i prehrane majčinim mlijekom, u slučaju sumnje na 
infekciju COVID-19 u majke, preporuča se nastaviti s dojenjem primjenjujući opće mjere 
zaštite (7). 


Odluku o započinjanju i nastavljanju dojenja, odnosno odluku o hranjenju izdojenim 
majčinim mlijekom, majka treba donijeti nakon razgovora s članovima obitelji i zdravstvenim 
radnicima. Majci treba potanko objasniti trenutno poznate činjenice o načinu prijenosa 
zaraze kako bi razumjela potencijalni rizik za dijete. 

Majku treba podučiti primjeni općih zaštitnih mjera tijekom dojenja kako bi se izbjeglo 
širenje virusa na novorođenče, kao što su pranje ruku prije svakog dodirivanja 
novorođenčeta i započinjanja dojenja te nošenje maske za vrijeme dok doji i kada je u 
neposrednoj blizini djeteta (7, 8). 


Majka s potvrđenom COVID-19 ili sa simptomima koji zahtijevaju nadzor koja je, s obzirom 
na kliničke simptome, u stanju dojiti i koja je donijela odluku o dojenju treba poduzeti sve 
moguće mjere opreza kako bi se izbjeglo širenje virusa na novorođenče. To uključuje pranje 
ruku prije i poslije dodirivanja novorođenčeta kao i prije i poslije podoja, nošenje maske za 
lice tijekom podoja i uvijek kada je u blizini djeteta (unutar 1 metar udaljenosti od djeteta) te 
čišćenje kontaminiranih površina (7, 8). 


Ako je majka odlučila izdajati se uporabom ručne ili električne izdajalice, treba oprati ruke 
prije dodirivanja bilo kojeg dijela izdajalice ili bočice (spremnika) za mlijeko, te slijediti 
preporuke za pravilno čišćenje izdajalice nakon svake uporabe. Zdravstveni radnik ili druga 
zdrava osoba (ako je prisutna) nahranit će dijete izdojenim majčinim mlijekom (7,8,9). 


U slučaju da se majka i dijete moraju privremeno odvojiti, majci koja namjerava dojiti treba 
pomoći u održavanju stvaranja mlijeka putem izdajanja (primjenom ručnog izdajanja ili 
uporabom pumpice). Pri izdajanju treba se pridržavati higijenskih uputa, općih mjera zaštite 
te higijenskih uputa o čišćenju izdajalice [8,9]. 


Privremeno razdvajanje majke i djeteta zbog medicinske indikacije kad postoji sumnja na 
zarazu, odnosno dokazana bolest COVID-19 te postupanje zdravstvenog osoblja s tim u vezi 
odvijat će se u skladu s naputcima Hrvatskog zavoda za javno zdravstvo "Postupanje 
zdravstvenih djelatnika u slučaju postavljanja sumnje na novi koronavirus (2019-nCovV)" i 
nadležne ustanove koja skrbi o majkama i djeci (10). Privremeno razdvajanje majke i djeteta, 
odnosno boravak izvan rooming-ina smatra se medicinskom indikacijom. 

